PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଜାତୀୟ ଦକ୍ଷତା ବିକାଶ ମିଶନର ପ୍ରଥମ ପରିଚାଳନା ପରିଷଦ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ୨୦୧୬ ଜୁନ୍ ୨ ତାରିଖ ଦିନ ଜାତୀୟ ଦକ୍ଷତା ବିକାଶ ମିଶନର ପ୍ରଥମ ପରିଚାଳନା ପରିଷଦ ବୈଠକ ଅନୁଷ୍ଠିତ ହୋଇଯାଇଛି । ବୈଠକରେ ଅଧ୍ୟକ୍ଷତା କରି ପ୍ରଧାନମନ୍ତ୍ରୀ ଉପଯୁକ୍ତ ଦକ୍ଷତା ମ୍ୟାପିଂ ଏବଂ ଭବିଷ୍ୟତ କୌଶଳ ବିକାଶ ଆବଶ୍ୟକତା ଉପରେ ଗୁରୁତ୍ୱାରୋପ କରିଛନ୍ତି । ଯାହାଫଳରେ ସ୍କୁଲ ଛାତ୍ରଛାତ୍ରୀ ଏବଂ ସେମାନଙ୍କ ଅଭିଭାବକମାନେ କର୍ମସଂସ୍ଥାନ ଉପରେ ଧାରଣା ପାଇପାରିବେ । ସେ ମଧ୍ୟ କହିଛନ୍ତି ଯେ, ବିଶ୍ୱସ୍ତରରେ ଆବଶ୍ୟକ ହେଉଥିବା ଦକ୍ଷ ଶ୍ରମ ବଳର ତୁଳନାତ୍ମକ ଚିତ୍ର ପ୍ରସ୍ତୁତି ପାଇଁ ଏଭଳି କାର୍ଯ୍ୟକ୍ରମ ଅନୁଷ୍ଠିତ ହେବା ଉଚିତ । ଯାହାଫଳରେ ବିଶ୍ୱସ୍ତରରେ ଯେଉଁ କାର୍ଯ୍ୟଦକ୍ଷତାର ଆବଶ୍ୟକତା ରହିଛି ତାହା ଭାରତ ପୂରଣ କରିପାରିବ । ପ୍ରଧାନମନ୍ତ୍ରୀ ମଧ୍ୟ ଦକ୍ଷତା ବିକାଶର ସୁରକ୍ଷା ମାନ ଉପରେ ଗୁରୁତ୍ୱାରୋପ କରିଛନ୍ତି । ଏହି ବୈଠକରେ ମହାରାଷ୍ଟ୍ର, ଅରୁଣାଚଳ ପ୍ରଦେଶ ଏବଂ ଜାମ୍ମୁ-କାଶ୍ମୀରର ମୁଖ୍ୟମନ୍ତ୍ରୀମାନେ ଉପସ୍ଥିତ ଥିଲେ । କେନ୍ଦ୍ର କୌଶଳ ବିକାଶ ଏବଂ ଉଦଯୋଗ ରାଷ୍ଟ୍ରମନ୍ତ୍ରୀ (ସ୍ୱାଧୀନ ଦାୟିତ୍ୱ) ଶ୍ରୀ ରାଜୀବ ପ୍ରତାପ ରୁଡି, ମାନବସମ୍ବଳ ବିକାଶ ମନ୍ତ୍ରୀ ଶ୍ରୀମତୀ ସ୍ମୃତି ଜୁବିନ ଇରାନୀ, ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗ ମନ୍ତ୍ରୀ ଶ୍ରୀ କଲରାଜ ମିଶ୍ର ଏବଂ ଯୋଗାଯୋଗ ଓ ପ୍ରଯୁକ୍ତି ବିଦ୍ୟା ମନ୍ତ୍ରୀ ଶ୍ରୀ ରବି ଶଙ୍କର ପ୍ରସାଦ ପ୍ରମୁଖ ଏହି ବୈଠକରେ ଉପସ୍ଥିତ ଥିଲେ । ବରିଷ୍ଠ ପ୍ରଶାସକମାନଙ୍କ ସହିତ ଶିଳ୍ପୋଦ୍ୟୋଗୀ ଯଥା ଟାଟା ଗ୍ରୁପ୍ ଅଧ୍ୟକ୍ଷ ଶ୍ରୀ ସାଇରସ୍ ପି. ମିସ୍ତ୍ରୀ, ଫ୍ଲିପକାର୍ଟ ପ୍ରତିଷ୍ଠାତା ଓ ସିଇଓ ଶ୍ରୀ ସଚିନ ବଂଶଲ ଏବଂ ଟିମ୍ ଲିଜ୍ ସର୍ଭିସେସର ଅଧ୍ୟକ୍ଷ ତଥା ପ୍ରତିଷ୍ଠାତା ଶ୍ରୀ ମନିଶ ସବରୱାଲ ପ୍ରମୁଖ ଏହି ପରିଚାଳନା ପରିଷଦ ବୈଠକରେ ଉପସ୍ଥିତ ଥିଲେ । ଏହି ବୈଠକରେ ନିଆଯାଇଥିବା କିଛି ପ୍ରମୁଖ ନିଷ୍ପତ୍ତି ନିମ୍ନରେ ଦର୍ଶାଗଲା : • ୨୦୧୬-୧୭ରେ ୧.୫ କୋଟି ଲୋକଙ୍କୁ ଦକ୍ଷତା ପ୍ରଶିକ୍ଷଣ ଦିଆଯିବ • ୨୦୧୬ ସେପ୍ଟେମ୍ବର ସୁଦ୍ଧା ସେଣ୍ଟ୍ରାଲ ବୋର୍ଡ ଫର ସ୍କିଲ ସାର୍ଟିଫିକେସନ ପ୍ରତିଷ୍ଠା କରାଯିବ । ଭାରତର ଦକ୍ଷତା ବିକାଶ ଇକୋସିଷ୍ଟମର ମାନ ପୂରଣ ପାଇଁ ଏହା ଗଠନ କରାଯିବ । • ଇଞ୍ଜିନିୟରିଂ କଲେଜ ଗୁଡ଼ିକରେ ଅବ୍ୟବହୃତ ଭିତ୍ତିଭୂମିକୁ ବିନିଯୋଗ କରାଯାଇ ଦକ୍ଷତା ତାଲିମ ପ୍ରଦାନ କରାଯିବ । • ଲାଭଜନକ ରାଷ୍ଟ୍ରାୟତ୍ତ ସଂସ୍ଥାମାନେ ସେମାନଙ୍କ ସାମଗ୍ରୀକ ଶ୍ରମ ଶକ୍ତିର ୧୦ ପ୍ରତିଶତ ଶିକ୍ଷାନବୀସଙ୍କୁ ନିଯୁକ୍ତି ଦେବା ସକାଶେ କ୍ଷମତାପ୍ରାପ୍ତ ହେବେ । ଘରୋଇ ଉଦ୍ୟୋଗଗୁଡିକୁ ମଧ୍ୟ ଅନୁରୁପ ପଦକ୍ଷେପ ନେବାର ଆଶା କରାଯାଉଛି । • ଦେଶର ଶିକ୍ଷିତ ଏବଂ ବେରୋଜଗାର ଯୁବ ଗୋଷ୍ଠୀଙ୍କୁ ମାଗଣାରେ ଦକ୍ଷତା ବିକାଶ ପ୍ରଶିକ୍ଷଣ ଦେବାପାଇଁ ଚଳିତବର୍ଷ ୫୦୦ ପ୍ରଧାନମନ୍ତ୍ରୀ କୌଶଳ କେନ୍ଦ୍ର ଖୋଲାଯିବ । • ପ୍ରତ୍ୟେକ ବର୍ଷ ମଜୁରି ଖଟିବାକୁ ଯାଉଥିବା ଅଞ୍ଚଳର ଲୋକଙ୍କ ପାଇଁ ପ୍ରମୁଖ ସ୍ଥାନରେ ୫୦ଟି ରୋଜଗାର ଦକ୍ଷତା ତାଲିମ କେନ୍ଦ୍ର ଖୋଲାଯିବ । • ଶିଳ୍ପ ତାଲିମ କେନ୍ଦ୍ର (ଆଇଟିଆଇ), କେନ୍ଦ୍ର ପ୍ରଶିକ୍ଷଣ ସଂସ୍ଥାନ, ପ୍ରଧାନମନ୍ତ୍ରୀ କୌଶଳ ବିକାଶ ଯୋଜନା (ପିଏମକେଭିୱାଇ) ପ୍ରଶିକ୍ଷଣ କେନ୍ଦ୍ର, ଟୁଲରୁମ୍ ଆଦିରେ ୫୦୦ ରୋଜଗାର ଉତ୍ସବ ଅନୁଷ୍ଠିତ ହେବ । ଆଗ୍ରହୀ ଯୁବକମାନଙ୍କୁ ଦକ୍ଷତା ପ୍ରଶିକ୍ଷଣ ଦେବାପାଇଁ ଏହି ଉତ୍ସବ ଅନୁଷ୍ଠିତ ହେବ । • ଏକ ଜାତୀୟ ଦକ୍ଷତା ପ୍ରତିଯୋଗିତା “ଇଣ୍ଡିଆ ସ୍କିଲ୍ସ’’ ୨୦୧୬-୧୭ରେ ଉନ୍ମୋଚିତ ହେବ । ଭାରତର ଯୁବକମାନଙ୍କ ଦକ୍ଷତା ଚିହ୍ନଟ ପାଇଁ ପ୍ରତିବର୍ଷ ଏହି ଉତ୍ସବ ଅନୁଷ୍ଠିତ ହେବ । • ଆଇଟିଆଇ ପାଠ୍ୟକ୍ରମ ସଫଳତାର ସହ ଶେଷ କରିଥିବା ପ୍ରାର୍ଥୀଙ୍କ ପାଇଁ ଚଳିତବର୍ଷ ଏକ ଜାତୀୟସ୍ତରୀୟ ସମ୍ମିଳନୀ ଅନୁଷ୍ଠିତ ହେବ । ସେମାନଙ୍କ ଦକ୍ଷତା ଚିହ୍ନଟ ପାଇଁ ଏଭଳି କରାଯିବ । • ଆସନ୍ତାବର୍ଷ ଆଇଟିଆଇ ଗୁଡ଼ିକର କ୍ଷମତା ୧୮.୫ ଲକ୍ଷରୁ ୨୫ ଲକ୍ଷକୁ ବୃଦ୍ଧି କରାଯିବ ଏବଂ ୫ ହଜାର ପାଖାପାଖି ନୂଆ ଆଇଟିଆଇ ପ୍ରତିଷ୍ଠା କରାଯିବ । ପୃଷ୍ଠଭୂମି ୬୫% ଭାରତୀୟଙ୍କ ବୟସ ୩୫ ବର୍ଷରୁ କମ । ଏନଡିଏ ସରକାର କ୍ଷମତାକୁ ଆସିବା ପରେ ୨୦୧୪ ନଭେମ୍ବରରେ ପ୍ରଥମ କରି କେନ୍ଦ୍ର କୌଶଳ ବିକାଶ ଓ ଉଦଯୋଗ ମନ୍ତ୍ରଣାଳୟ ପ୍ରତିଷ୍ଠା କରାଯାଇଛି । ଏହାଛଡା କେନ୍ଦ୍ର ସରକାରଙ୍କ ୨୧ଟି ମନ୍ତ୍ରଣାଳୟ ଏବଂ ବିଭାଗ ୫୦ରୁ ଅଧିକ ଦକ୍ଷତା ପ୍ରଶିକ୍ଷଣ କାର୍ଯ୍ୟକ୍ରମ କାର୍ଯ୍ୟକାରୀ କରୁଛନ୍ତି ।
ରାଷ୍ଟ୍ରପତିଙ୍କ ଧନ୍ୟବାଦ ପ୍ରସ୍ତାବ ସଂକ୍ରାନ୍ତ ବିତର୍କ ଉପରେ ରାଜ୍ୟସଭାରେ ପ୍ରଧାନମନ୍ତ୍ରୀଙ୍କ ଉତ୍ତର

ରାଷ୍ଟ୍ରପତିଙ୍କୁ ଧନ୍ୟବାଦ ପ୍ରସ୍ତାବ ସଂକ୍ରାନ୍ତ ଆଲୋଚନା ଶେଷରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜ୍ୟସଭାରେ ତାଙ୍କ ଉତ୍ତର ରଖିଛନ୍ତି । ପ୍ରଧାନମନ୍ତ୍ରୀ କହିଲେ ଯେ ଏହି ଗୃହର ଅନେକ ସଦସ୍ୟ ଆଲୋଚନାରେ ଅଂଶଗ୍ରହଣ କରି ସେମାନଙ୍କର ମତ ପ୍ରଦାନ କରିଛନ୍ତି, ବିମୁଦ୍ରୀକରଣ ପ୍ରସଙ୍ଗ ଉପରେ ଗୃହରେ ଅନେକ ମତ ପ୍ରକାଶ ପାଇସାରିଛି । ଦୁର୍ନୀତି ଏବଂ କଳାଟଙ୍କା ବିରୋଧରେ ସଂଗ୍ରାମ କୌଣସି ରାଜନୈତିକ ସଂଗ୍ରାମ ନୁହେଁ, ଏବଂ ଏଥିପାଇଁ କୌଣସି ଗୋଟିଏ ଦଳ ଆଡ଼କୁ ଅଙ୍ଗୁଳି ନିର୍ଦ୍ଦେଶ କରାଯାଇନପାରେ । ଦୁର୍ନୀତି ଦେଶର ଗରିବ ଏବଂ ମଧ୍ୟମ ବର୍ଗର ଆଶା ଆକାଂକ୍ଷାକୁ ଗଭୀର ତଥା ନକାରାତ୍ମକ ଭାବେ ପ୍ରଭାବିତ କରିଛି । ଯେଉଁମାନେ ବ୍ୟବସ୍ଥାକୁ ଠକି ଚାଲିଛନ୍ତି ସେମାନଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ଗ୍ରହଣ କରାଯିବା ଉଚିତ । ତେଣୁ ବିମୁଦ୍ରୀକରଣ କାର୍ଯ୍ୟାନୁଷ୍ଠାନ ଗ୍ରହଣ ଦ୍ୱାରା ଗରିବ ଲୋକମାନଙ୍କ ହାତମୁଠା ଟାଣ ହୋଇପାରିଛି । ପ୍ରଧାନମନ୍ତ୍ରୀ କହିଲେ ଯେ ବିମୁଦ୍ରୀକରଣ ଘୋଷଣା ପରଠାରୁ 700 ରୁ ଉର୍ଦ୍ଧ ମାଓବାଦୀ ଆତ୍ମସମର୍ପଣ କରିଛନ୍ତି ଓ ସେମାନଙ୍କ ସଂଖ୍ୟା ଦିନକୁ ଦିନ ବୃଦ୍ଧି ପାଇବାରେ ଲାଗିଛି । ଏବେ ଦେଶରେ ଏକ ସମାନ୍ତରାଳ ବିଭାଜନ ପରିଲକ୍ଷିତ ହେଉଛି ଯେଉଁଥିରେ ଗୋଟିଏ ପଟେ ଭାରତର ନାଗରିକମାନେ ଅଛନ୍ତି ଓ ସେମାନଙ୍କ ସହ କେନ୍ଦ୍ର ସରକାର ରହିଛନ୍ତି ଏବଂ ଅନ୍ୟ ପଟେ ଗୋଟିଏ ଗୋଷ୍ଠୀ ରାଜନୈତିକ ନେତା ଅଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଯେଉଁ ଦୋଷତ୍ରୁଟି ଆମ ସମାଜ ଭିତରକୁ ପଶି ଆସିଥିଲା ତାକୁ ଏବେ ଭାରତ ସରକାର ସୁଧାରୁଛନ୍ତି । ଆମେ ସଦାସର୍ବଦା ଏକ ବାସ୍ତବଧର୍ମୀ ସଂସ୍କାର ଦିଗରେ କାର୍ଯ୍ୟ କରିଚାଲିଛୁ ଓ ଆଗକୁ ଅଗ୍ରସର ହୋଇଚାଲିଛୁ । ତେଣୁ ସମାଜର ସାମର୍ଥ୍ୟକୁ କଦାପି ଅଣଦେଖା କିମ୍ବା ହେୟଜ୍ଞାନ କରିବା ଅନୁଚିତ । ସଦାବେଳେ ଅନୁଷ୍ଠାନକୁ ରାଜନୀତିର ଉର୍ଦ୍ଧ୍ଵରେ ରଖାଯିବା ଆବଶ୍ୟକ । ତେଣୁ ଭାରତୀୟ ରିଜର୍ଭ ବ୍ୟାଙ୍କକୁ କୌଣସି ପ୍ରକାର ବିବାଦ ମଧ୍ୟକୁ ଟଣାଯିବା ଅନୁଚିତ । ଶାସନ ବ୍ୟବସ୍ଥା ସଂପର୍କରେ ମତ ପୋଷଣ କରି ପ୍ରଧାନମନ୍ତ୍ରୀ କହିଲେ ଯେ ସାଧାରଣ ଲୋକଙ୍କ ହାତମୁଠାକୁ ଟାଣ କରିବା ସକାଶେ ଢ଼େର କିଛି ପଦକ୍ଷେପ ଗ୍ରହଣ କରାଯାଇଛି । ସରକାରୀ ଇ-ମାର୍କେଟ ବ୍ୟବସ୍ଥା ମାଧ୍ୟମରେ ସରକାରୀ ସଂଗ୍ରହ ବ୍ୟବସ୍ଥାରେ ଢ଼େର ସୁଧାର ତଥା ସ୍ୱଚ୍ଛତା ଅଣାଯାଇପାରିଛି । ସ୍ୱଚ୍ଛ ଭାରତ କାର୍ଯ୍ୟକ୍ରମର ପ୍ରଚାର ଓ ପ୍ରସାର ନିମନ୍ତେ ଗଣମାଧ୍ୟମର ଭୂମିକାକୁ ପ୍ରଧାନମନ୍ତ୍ରୀ ଭୂୟସୀ ପ୍ରଶଂସା କରିଛନ୍ତି । ଏହା ଦ୍ୱାରା ଲୋକମାନଙ୍କ ମନରେ ସଚେତନତା ଢ଼େର ମାତ୍ରାରେ ବୃଦ୍ଧିପାଇଛି । ସ୍ୱଚ୍ଛତାକୁ ଏକ ଜନ ଆନ୍ଦୋଳନରେ ପରିଣତ କରିବା ସକାଶେ ପ୍ରଧାନମନ୍ତ୍ରୀ ଆହ୍ୱାନ ଜଣାଇଛନ୍ତି । ଏହି ଲକ୍ଷ୍ୟ ହାସଲ ଦିଗରେ ଆମେ ସଭିଏଁ ଏକମନରେ କାର୍ଯ୍ୟ କରିବା ଦରକାର ବୋଲି ସେ କହିଛନ୍ତି । ‘ଏକ ଭାରତ, ଶ୍ରେଷ୍ଠ ଭାରତ’ କାର୍ଯ୍ୟକ୍ରମ ମାଧ୍ୟମରେ ଆମ ସଂସ୍କୃତି ସଂପର୍କରେ ଅଧ୍ୟୟନ କରିବା ଏବଂ ଏହାକୁ ପ୍ରଶଂସା କରିବାର ପର୍ଯ୍ୟାପ୍ତ ସୁଯୋଗ ରହିଛି ଏବଂ ଦେଶର ବିଭିନ୍ନ ଭାଗରେ ସଂସ୍କୃତିର ଗନ୍ତାଘର ପରିପୂର୍ଣ୍ଣ ରହିଛି ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅକ୍ଷୟ ଶକ୍ତି କ୍ଷେତ୍ରରେ ଭାରତ-ସ୍ପେନ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅକ୍ଷୟ ଶକ୍ତି କ୍ଷେତ୍ରରେ ଭାରତ-ସ୍ପେନ ସହଯୋଗ ପାଇଁ ଭାରତ ଏବଂ ସ୍ପେନ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ଅନୁମୋଦନ ମିଳିଛି । ଏହି ଏମଓୟୁ 30 ମେ, 2017ରେ ସ୍ୱାକ୍ଷରିତ ହୋଇଥିଲା । ଏହି ଏମଓୟୁ ଦ୍ୱାରା ବିଶେଷଜ୍ଞମାନଙ୍କ ଆଦାନ-ପ୍ରଦାନ ଏବଂ ସୂଚନାର ନେଟୱାର୍କିଂ ଜରିଆରେ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇବ । ଦୁଇ ପକ୍ଷ ସହକାରୀ ସଂସ୍ଥାଗତ ସମ୍ପର୍କର ଏକ ଆଧାର ପ୍ରତିଷ୍ଠା କରିବାର ଲକ୍ଷ୍ୟ ରଖିଛନ୍ତି, ଯାହାଦ୍ୱାରା ଆପୋଷ ଲାଭର ସମାନତା ଏବଂ ପାରସ୍ପରିକ ଆଧାର ଉପରେ ନବୀନ ଏବଂ ନବୀକରଣୀୟ ଶକ୍ତି ସମ୍ବନ୍ଧୀୟ ପ୍ରସଙ୍ଗ ଉପରେ ବୈଷୟିକ ଦ୍ୱିପାକ୍ଷିକ ସମ୍ପର୍କକୁ ପ୍ରୋତ୍ସାହନ ଦିଆଯାଇପାରିବ । ଏହି ଏମଓୟୁ ଅନ୍ତର୍ଗତ ଏକ ସଂଯୁକ୍ତ କାର୍ଯ୍ୟକାରୀ ସମିତି ଗଠନର ପରିକଳ୍ପନା କରାଯାଇଛି, ଯାହା ସହଯୋଗ କ୍ଷେତ୍ର ସମ୍ବନ୍ଧୀୟ ପ୍ରସଙ୍ଗର ସମୀକ୍ଷା ଏବଂ ଅନୁଧ୍ୟାନ କରିବା ସହିତ ସେ ବିଷୟରେ ଚର୍ଚ୍ଚା ମଧ୍ୟ କରିବ ।
ବାବା ଯୋଗେନ୍ଦ୍ର ଜୀଙ୍କର ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଦ୍ମଶ୍ରୀ ଏବଂ ସଂସ୍କାର ଭାରତୀର ଜାତୀୟ ଅଭିଭାବକ ବାବା ଯୋଗେନ୍ଦ୍ରଙ୍କ ଦେହାନ୍ତରେ ସମବେଦନା ଜଣାଇଛନ୍ତି । ପ୍ରଧାନମନ୍ତ୍ରୀ ତାଙ୍କ ମୃତ୍ୟୁକୁ ‘କଳା ଜଗତ ପାଇଁ ଅପୂରଣୀୟ କ୍ଷତି' ବୋଲି କହିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଦେଶର ସେବା ପାଇଁ ଉତ୍ସର୍ଗୀକୃତ ପଦ୍ମଶ୍ରୀ ବାବା ଯୋଗେନ୍ଦ୍ର ଜୀଙ୍କର ଦେହାନ୍ତରେ ଗଭୀର ଦୁଃଖିତ । ତାଙ୍କର ପରଲୋକ ସମଗ୍ର କଳା ଜଗତ ପାଇଁ ଏକ ଅପୂରଣୀୟ କ୍ଷତି । ଭଗବାନ ତାଙ୍କୁ ତାଙ୍କ ପାଦତଳେ ସ୍ଥାନ ଦିଅନ୍ତୁ । ଓମ୍ ଶାନ୍ତି!”
ଝାଡଖଣ୍ଡର ଲାତେହାର ଜିଲ୍ଲାରେ ପାଣିରେ ବୁଡି ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ

ଝାଡଖଣ୍ଡର ଲାତେହାର ଜିଲ୍ଲାରେ ପାଣିରେ ବୁଡି ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ଝାଡଖଣ୍ଡର ଲାତେହାର ଜିଲ୍ଲାରେ ପାଣିରେ ବୁଡି କିଛି ଯୁବକଙ୍କ ମୃତ୍ୟୁ ଘଟଣାରେ ମର୍ମାହତ । ଏହି ଦୁଃଖଦ ସମୟରେ ଶୋକସନ୍ତପ୍ତ ପରିବାରଗୁଡିକୁ ସମବେଦନା ଜଣାଉଛି: ପିଏମ@ନରେନ୍ଦ୍ରମୋଦୀ ।”
ଅଟଳ ବିହାରୀ ବାଜପେୟୀଙ୍କୁ ଜନ୍ମ ଦିନରେ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଶ୍ରୀ ଅଟଳ ବିହାରୀ ବାଜପେୟୀଙ୍କୁ ତାଙ୍କ ଜନ୍ମ ଦିନରେ ଶୁଭେଚ୍ଛା ଜଣାଇଛନ୍ତି । “ଆମର ଅତ୍ୟନ୍ତ ପ୍ରିୟ ଓ ସ୍ନେହର ଆଦରଣୀୟ ଅଟଳ ଜୀଙ୍କୁ ଜନ୍ମ ଦିନର ଶୁଭେଚ୍ଛା । ତାଙ୍କର ଦୀର୍ଘ ଓ ନିରାମୟ ଜୀବନ ପାଇଁ ମୋର ପ୍ରାର୍ଥନା । ଅଟଳ ଜୀଙ୍କ ନେତୃତ୍ଵ ଓ ସେବାର ପରାକାଷ୍ଠା ଭାରତର ବିକାଶମୁଖୀ ଗତିପଥରେ ବିରାଟ ସକାରାତ୍ମକ ପ୍ରଭାବ ପକାଇଛି । ତାଙ୍କ ବ୍ୟକ୍ତିତ୍ଵ ସମସ୍ତଙ୍କ ସ୍ନେହ ଓ ଆଦରର ପାତ୍ର,” ବୋଲି କହିଛନ୍ତି ପ୍ରଧାନମନ୍ତ୍ରୀ ।
ଭଗତ ସିଂହ, ରାଜଗୁରୁ, ସୁଖଦେବଙ୍କ ସହିଦ ଦିବସରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଭଗତ ସିଂହ, ରାଜଗୁରୁ ଏବଂ ସୁଖଦେବଙ୍କ ସହିଦ ଦିବସରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଭଗତ ସିଂହ, ରାଜଗୁରୁ ଏବଂ ସୁଖଦେବଙ୍କ ସହିଦ ଦିବସରେ ପ୍ରଧାନମନ୍ତ୍ରୀ ସେମାନଙ୍କୁ ସ୍ମରଣ କରିଥିଲେ । ସେମାନଙ୍କ ସାହାସ ଏବଂ ତ୍ୟାଗକୁ ଭାରତ କେବେହେଲେ ଭୁଲିବ ନାହିଁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଶ୍ୱ ପରିବେଶ ଦିବସ ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ବିଶ୍ୱ ପରିବେଶ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ବିଶ୍ୱ ପରିବେଶ ଦିବସ ଅବସରରେ ଶୁଭେଚ୍ଛା । ଆସନ୍ତୁ ସମସ୍ତେ ଏକାଠି ମିଶି ନିଶ୍ଚିତ କରିବା ଯେ ଆମର ଭବିଷ୍ୟତ ପିଢ଼ି ଯେପରି ଭାବେ ଏକ ସ୍ୱଚ୍ଛ ଓ ସବୁଜ ଗ୍ରହରେ ବାସ କରିବେ ଏବଂ ପ୍ରକୃତି ସହ ସମନ୍ୱୟ ରକ୍ଷା କରିବେ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀ ଆସନ୍ତାକାଲି ପେଟ୍ରୋଟେକ-2019 କରିବେ ଉଦ୍ଘାଟନ

ଉତ୍ତରପ୍ରଦେଶର ଗ୍ରେଟର ନୋଏଡାରେ ଥିବା ଇଣ୍ଡିଆ ଏକ୍ସପୋ ସେଂଟରରେ ଫେବୃଆରୀ 11ରେ ପ୍ରଧାନମନ୍ତ୍ରୀ ପେଟ୍ରୋଟେକ-2019ର ଉଦ୍ଘାଟନ କରିବେ । କାର୍ଯ୍ୟକ୍ରମର ଉଦଘାଟନୀ ଉତ୍ସବକୁ ମଧ୍ୟ ସେ ସମ୍ବୋଧିତ କରିବେ । ପେଟ୍ରୋଟେକ-2019କୁ ଭାରତର ପ୍ରମୁଖ ହାଇଡ୍ରୋକାର୍ବନ ସମ୍ମିଳନୀ ଭାବେ ଗ୍ରହଣ କରାଯାଏ । 13ତମ ଆନ୍ତର୍ଜାତିକ ତୈଳ ଓ ଗ୍ୟାସ ସମ୍ମିଳନୀ ଏବଂ ପ୍ରଦର୍ଶନୀ ପେଟ୍ରୋଟେକ-2019କୁ ଭାରତ ସରକାରଙ୍କ ପେଟ୍ରୋଲିୟମ ଏବଂ ପ୍ରାକୃତିକ ଗ୍ୟାସ ମନ୍ତ୍ରଣାଳୟ ଅଧୀନରେ ଆୟୋଜିତ କରାଯାଉଛି । 2019 ଫେବୃଆରୀ 11ରୁ 12 ମଧ୍ୟରେ ଆୟୋଜିତ ହେଉଥିବା ଏହି 3 ଦିନିଆ ବୃହତ କାର୍ଯ୍ୟକ୍ରମ ଭାରତର ବର୍ତ୍ତମାନର ବଜାର ଏବଂ ତୈଳ ଏବଂ ଗ୍ୟାସ କ୍ଷେତ୍ରରେ ପୁଞ୍ଜିନିବେଶ ସହାୟତା ବିକାଶର ସ୍ଥିତିକୁ ଦର୍ଶାଇବ । ଅଂଶୀଦାର ଦେଶମାନଙ୍କରୁ 95ରୁ ଅଧିକ ଶକ୍ତି ମନ୍ତ୍ରୀ ଏବଂ ପାଖାପାଖି 70 ଦେଶରୁ 7000 ପ୍ରତିନିଧି ପେଟ୍ରୋଟେକ-2019ରେ ଅଂଶଗ୍ରହଣ କରିବାର ଆଶା ରହିଛି । ଗ୍ରେଟର ନୋଏଡାର ଇଣ୍ଡିଆ ଏକ୍ସପୋ ମାର୍କେଟରେ 20,000 ବର୍ଗ ମିଟରରୁ ଉର୍ଦ୍ଧ୍ଵ ବ୍ୟାପୀ ଅଂଚଳରେ ଏହି ସମ୍ମିଳନୀ ସହିତ ଏକ ପ୍ରଦର୍ଶନୀର ଆୟୋଜନ କରାଯିବ । ପେଟ୍ରୋଟେକ-2019 ପ୍ରଦର୍ଶନୀରେ 13ଟିରୁ ଅଧିକ ଦେଶର ପାଭିଲିଅନ ଏବଂ 40ଟି ଅଧିକ ଦେଶରୁ ପାଖାପାଖି 750 ପ୍ରଦର୍ଶକ ମେକ ଇନ ଇଣ୍ଡିଆ ଏବଂ ଅକ୍ଷୟ ଶକ୍ତିର ବିଶେଷ ପ୍ରସଙ୍ଗ ଉପରେ ସେମାନଙ୍କ ପ୍ରଦର୍ଶନୀ ରଖିବେ । ଅତୀତରେ 2016 ଡିସେମ୍ବର 5ରେ ପ୍ରଧାନମନ୍ତ୍ରୀ ପେଟ୍ରୋଟେକ-2016ର ଦ୍ଵାଦଶ ଅଧିବେଶନକୁ ଉଦଘାଟନ କରିଥିଲେ । ସେ କହିଲେ ଯେ, “ଭାରତର ଶକ୍ତି ଭବିଷ୍ୟତକୁ ନେଇ ମୋର ଅନ୍ତର୍ଦୃଷ୍ଟିର 4ଟି ସ୍ତମ୍ଭ ରହିଛି: ଶକ୍ତି ଉପଲବ୍ଧତା, ଶକ୍ତି ସାମର୍ଥ୍ୟ, ଶକ୍ତିର ସ୍ଥାୟିତ୍ୱ ଏବଂ ଶକ୍ତି ସୁରକ୍ଷା ।” ପ୍ରଧାନମନ୍ତ୍ରୀ ମଧ୍ୟ ବୈଶ୍ୱିକ ହାଇଡ୍ରୋକାର୍ବନ କମ୍ପାନୀମାନଙ୍କୁ ମେକ ଇନ ଇଣ୍ଡିଆରେ ସାମିଲ ହେବା ପାଇଁ ନିମନ୍ତ୍ରଣ କରି ସେମାନଙ୍କୁ ଆଶ୍ୱାସନା ଦେଇଥିଲେ ଯେ “ଆମର ଉଦ୍ଦେଶ୍ୟ ନାଲିଫିତାର ଅମଲାତନ୍ତ୍ରକୁ ହଟାଇବା ଓ ନାଲିଗାଲିଚା ବିଛାଇ ସେମାନଙ୍କୁ ସ୍ୱାଗତ କରିବା ।”
ଜଗଦଳପୁର-ଭୁବନେଶ୍ଵର ଏକ୍ସପ୍ରେସ ଟ୍ରେନ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜଗଦଳପୁର-ଭୁବନେଶ୍ଵର ଏକ୍ସପ୍ରେସ ଟ୍ରେନ ଧାରଣାଚ୍ୟୁତ ହେବା ଯୋଗୁଁ ଜୀବନହାନୀ ଘଟିଥିବାରୁ ଗଭୀର ଶୋକ ପ୍ରକାଶ କରିଛନ୍ତି । “ଜଗଦଳପୁର-ଭୁବନେଶ୍ଵର ଏକ୍ସପ୍ରେସ ଟ୍ରେନ ଧାରଣାଚ୍ୟୁତ ହେବା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିମାନଙ୍କ ପ୍ରତି ଗଭୀର ସମବେଦନା । ଦୁର୍ଘଟଣା ଅତ୍ୟନ୍ତ ମର୍ମନ୍ତୁଦ । ଟ୍ରେନ ଦୁର୍ଘଟଣାରେ ଆହତ ଲୋକଙ୍କ ଆଶୁ ଆରୋଗ୍ୟ କାମନା କରୁଛି । ରେଳବାଇ ମନ୍ତ୍ରୀ ଘଟଣା ତଥା ପରିସ୍ଥିତି ଉପରେ ସଜାଗ ଦୃଷ୍ଟି ରଖିଛନ୍ତି ଏବଂ ତ୍ଵରିତ ରିଲିଫ ଓ ଉଦ୍ଧାର କାର୍ଯ୍ୟ ଦିଗରେ ପଦକ୍ଷେପ ନେଉଛନ୍ତି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମଧ୍ୟପ୍ରଦେଶର ରେୱାଠାରେ ଘଟିଥିବା ମର୍ମନ୍ତୁଦ ସଡକ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶର ରେୱାଠାରେ ଏକ ମର୍ମନ୍ତୁଦ ସଡକ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀଙ୍କ ଲାଗି ୨ଲକ୍ଷ ଟଙ୍କା କରି ଏବଂ ପ୍ରତ୍ୟେକ ଆହତଙ୍କ ଲାଗି ୫୦,୦୦୦ ଟଙ୍କାର ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀ ଏହା ମଧ୍ୟ କହିଛନ୍ତି ଯେ ରାଜ୍ୟ ସରକାରଙ୍କ ତତ୍ତ୍ୱାବଧାନରେ ସ୍ଥାନୀୟ ପ୍ରଶାସନ ପୀଡ଼ିତଙ୍କୁ ସମସ୍ତ ପ୍ରକାରର ସମ୍ଭାବ୍ୟ ସହାୟତା ଯୋଗାଇ ଦେଉଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ମଧ୍ୟପ୍ରଦେଶର ରେୱାସ୍ଥିତ ଜାତୀୟ ରାଜପଥରେ ଘଟିଥିବା ଏହି ଦୁର୍ଘଟଣା ଅତ୍ୟନ୍ତ ହୃଦୟ ବିଦାରକ । ଯେଉଁମାନେ ଏଥିରେ ନିଜର ପ୍ରିୟଜନଙ୍କୁ ହରାଇଛନ୍ତି ସେମାନଙ୍କ ପ୍ରତି ମୋର ଗଭୀର ସମବେଦନା । ଏହା ସହିତ, ମୁଁ ସମସ୍ତ ଆହତଙ୍କ ଶୀଘ୍ର ଆରୋଗ୍ୟ କାମନା କରୁଛି । ରାଜ୍ୟ ସରକାରଙ୍କ ତତ୍ତ୍ୱାବଧାନରେ ସ୍ଥାନୀୟ ପ୍ରଶାସନ ପୀଡିତମାନଙ୍କୁ ସମସ୍ତ ସମ୍ଭାବ୍ୟ ସହାୟତା ଯୋଗାଇବାରେ ନିୟୋଜିତ ଅଛନ୍ତି ।” “ପ୍ରଧାନମନ୍ତ୍ରୀ ମଧ୍ୟପ୍ରଦେଶରେ ଘଟିଥିବା ମର୍ମନ୍ତୁଦ ବସ୍‍ ଦୁର୍ଘଟଣରେ ମୃତ୍ୟୁବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ ପିଏମଏନ୍‍ଆରଏଫ୍‍ରୁ ୨ଲକ୍ଷ ଟଙ୍କାର ଅନୁକମ୍ପା ମୂଳକ ସହାୟତା ରାଶି ଘୋଷଣା କରିଛନ୍ତି । ଆହତମାନଙ୍କୁ ୫୦,୦୦୦ ଟଙ୍କାର ସହାୟତା ପ୍ରଦାନ କରାଯିବ ।”
ଅକ୍ଟୋବର ୧ରେ ୫ଜି ସେବାର ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ଏକ ନୂଆ ପ୍ରଯୁକ୍ତି ଯୁଗର ଅୟମାରମ୍ଭ କ୍ରମେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୧, ପୂର୍ବାହ୍ନ ୧୦ଟା ବେଳେ ପ୍ରଗତି ମଇଦାନ, ନୂଆଦିଲ୍ଲୀ ଠାରେ ୫ଜି ସେବାର ଶୁଭାରମ୍ଭ କରିବେ । ୫ଜି ପ୍ରଯୁକ୍ତି ଦ୍ୱାରା ଅବାଧ କଭରେଜ, ହାଇସ୍ପିଡ଼ ଡାଟା , କମ ବିଳମ୍ବତା ଓ ଅଧିକ ବିଶ୍ୱସନୀୟ ଯୋଗାଯୋଗ ଉପଲବ୍ଧ ହେବ । ଏହାଦ୍ୱାରା ଶକ୍ତି, ସ୍ପେକ୍ଟ୍ରମ ଓ ନେଟୱର୍କ ଦକ୍ଷତା ମଧ୍ୟ ବଢିବ । ପ୍ରଧାନମନ୍ତ୍ରୀ ଭାରତୀୟ ମୋବାଇଲ କଂଗ୍ରେସ (ଆଇଏମସି)ର ଷଷ୍ଠ ସଂସ୍କରଣକୁ ମଧ୍ୟ ଉଦଘାଟନ କରିବେ । ଆଇଏମସି ୨୦୨୨ ଅକ୍ଟୋବର ୧ରୁ ୪ ପର୍ଯ୍ୟନ୍ତ “ନ୍ୟୁ ଡିଜିଟାଲ ୟୁନିଭର୍ସ” ବିଷୟବସ୍ତୁକୁ ନେଇ ଆୟୋଜିତ ହେବ । ପ୍ରମୁଖ ବୁଦ୍ଧିଜୀବି, ଉଦ୍ୟୋଗୀ, ଅନ୍ୱେଷକ ଓ ସରକାରୀ ଅଧିକାରୀମାନେ ଏକାଠି ଗୋଟିଏ ମଞ୍ଚରେ ଡିଜିଟାଲ ପ୍ରଯୁକ୍ତିର ଦ୍ରୁତ ଗ୍ରହଣୀୟତା ସହ ଏହାର ପ୍ରସାର ଦ୍ୱାରା ମିଳିବାକୁ ଥିବା ନିଆରା ସୁଯୋଗ ସମ୍ପର୍କରେ ଆଲୋଚନା କରିବା ସହ ଦିଗଦର୍ଶନ ପ୍ରଦାନ କରିବେ ।
ପ୍ରଧାନମନ୍ତ୍ରୀ ଓ ଉଜବେକିସ୍ତାନ ରାଷ୍ଟ୍ରପତିଙ୍କ ମଧ୍ୟରେ ଦ୍ୱିପାକ୍ଷିକ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଜବେକିସ୍ତାନ ଗଣରାଜ୍ୟର ରାଷ୍ଟ୍ରପତି ମହାମହୀମ ଶ୍ରୀଯୁକ୍ତ ଶଭକତ୍ ମିର୍ଜିୟୋୟେଭଙ୍କୁ ଆଜି ସାଙ୍ଘାଇ ସହଯୋଗ ସଂଗଠନ (ଏସସିଓ) ସଦସ୍ୟ ରାଷ୍ଟ୍ରଗୁଡ଼ିକର କାଉନସିଲ ମୁଖ୍ୟମାନଙ୍କ ୨୨ତମ ବୈଠକ ଅବସରରେ ଉଜବେକିସ୍ତାନର ସମରକନ୍ଦରେ ସାକ୍ଷାତ କରିଛନ୍ତି । ଏହା ଉଭୟ ଦେଶ ପାଇଁ ସ୍ୱତନ୍ତ୍ର ବର୍ଷ କାହିଁକି ନା ଏହା କୂଟନୈତିକ ସମ୍ପର୍କ ସ୍ଥାପନାର ୩୦ ବର୍ଷ ପୂରଣ କରୁଛି । ନେତାଦ୍ୱୟ ୨୦୨୦ ଡିସେମ୍ବରରେ ଭର୍ଚୁଆଲ ସମ୍ମିଳନୀରେ ହୋଇଥିବା ନିଷ୍ପତ୍ତିର କାର୍ଯ୍ୟାନ୍ୱୟନ ସମେତ ସାମଗ୍ରିକ ଦ୍ୱିପାକ୍ଷିକ ସମ୍ପର୍କରେ ପ୍ରଗତିକୁ ପ୍ରଶଂସା କରିଥିଲେ । ଦୁଇନେତା ଦ୍ୱିପାକ୍ଷିକ ସହଯୋଗର ଅଗ୍ରାଧିକାର କ୍ଷେତ୍ର, ବିଶେଷକରି ବାଣିଜ୍ୟ, ଅର୍ଥନୈତିକ ସହଯୋଗ ଏବଂ କନେକ୍ଟିଭିଟି ଉପରେ ଆଲୋଚନା କରିଥିଲେ । ସେମାନେ ବାଣିଜ୍ୟ କ୍ଷେତ୍ରରେ ବିବିଧତା ଆଣିବା ଏବଂ ବ୍ୟବସାୟ ଓ ନିବେଶକୁ ସୁଦୃଢ଼ କରିବା ପାଇଁ ଦୀର୍ଘକାଳୀନ ବ୍ୟବସ୍ଥାରେ ପ୍ରବେଶ ନିମନ୍ତେ ଉପଯୁକ୍ତ ପଦକ୍ଷେପ ନେବାର ଆବଶ୍ୟକତା ଉପରେ ଜୋର ଦେଇଥିଲେ । ଚାବହାର ବନ୍ଦର ଏବଂ ଅନ୍ତଃରାଷ୍ଟ୍ରୀୟ ଉତ୍ତର ଦକ୍ଷିଣ ପରିବହନ କରିଡରର ଅଧିକ ଉପଯୋଗ ସହିତ ଏହି ସମ୍ପର୍କରେ କ୍ଷମତାକୁ ଉନ୍ମୁକ୍ତ କରିବା ଲାଗି କନେକ୍ଟିଭିଟିକୁ ମହତ୍ତ୍ୱପୂର୍ଣ୍ଣ ବୋଲି ବିବେଚନା କରିଥିଲେ । ନେତାଦ୍ୱୟ ଭାରତର ବିକାଶଗତ ଅନୁଭବ ଏବଂ ବିଶେଷଜ୍ଞତା ଆଧାରରେ ସୂଚନା ପ୍ରଯୁକ୍ତି, ସ୍ୱାସ୍ଥ୍ୟ ସେବା, ଉଚ୍ଚଶିକ୍ଷା ଆଦି ଭଳି କ୍ଷେତ୍ରରେ ସହଯୋଗ ଉପରେ ଗୁରୁତ୍ୱ ପ୍ରଦାନ କରିଥିଲେ । ଭାରତୀୟ ଶିକ୍ଷାନୁଷ୍ଠାନ ଖୋଲିବା ଏବଂ ଉଜବେକ ଓ ଭାରତୀୟ ବିଶ୍ୱବିଦ୍ୟାଳୟ ମଧ୍ୟରେ ସହଯୋଗିତାକୁ ସ୍ୱାଗତ କରାଯାଇଥିଲା । ଆଫଗାନିସ୍ତାନ ସମେତ ଆଞ୍ଚଳିକ ପ୍ରସଙ୍ଗଗୁଡ଼ିକ ଉପରେ ଚର୍ଚ୍ଚା ହୋଇଥିଲା । ଆଫଗାନିସ୍ତାନ ଅଞ୍ଚଳକୁ ଯେମିତି ଆତଙ୍କବାଦୀ ଗତିବିଧି ପାଇଁ ବ୍ୟବହାର କରା ନ ଯାଏ, ସେଥିପାଇଁ ଉଭୟ ନେତାଙ୍କ ବିଚାରରେ ସହମତି ହୋଇଥିଲା । ନେତାଦ୍ୱୟ ଚଳିତବର୍ଷ ଜାନୁଆରୀରେ ଆୟୋଜିତ ପ୍ରଥମ ଭାରତ-ମଧ୍ୟ ଏସିଆ ସମ୍ମିଳନୀର ନିର୍ଯାସକୁ ଅଧିକ ଗୁରୁତ୍ୱ ପ୍ରଦାନ କରିଥିଲେ । ସେମାନେ ଶିଖର ସମ୍ମିଳନୀରେ ହୋଇଥିବା ନିଷ୍ପତ୍ତିର କାର୍ଯ୍ୟାନ୍ୱୟନରେ ହେଉଥିବା ପ୍ରଗତିକୁ ସ୍ୱୀକାର କରିଥିଲେ । ପ୍ରଧାନମନ୍ତ୍ରୀ ଏସସିଓ ଶିଖର ସମ୍ମିଳନୀର ଉକ୍ରୃଷ୍ଟ ଆୟୋଜନ ଏବଂ ଉଜବେକିସ୍ତାନର ସଫଳ ଅଧ୍ୟକ୍ଷତା ନିମନ୍ତେ ରାଷ୍ଟ୍ରପତି ମିର୍ଜିୟୋୟେଭଙ୍କୁ ଶୁଭେଚ୍ଛା ଜଣାଇଥିଲେ ।
ଲୋକନାୟକ ଜୟପ୍ରକାଶ ନାରାୟଣଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକନାୟକ ଜୟପ୍ରକାଶ ନାରାୟଣଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଲୋକନାୟକ ଜେ.ପି.ଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ଭାରତ ପ୍ରତି ତାଙ୍କର ଅବଦାନ ଅତୁଳନୀୟ । ସେ ଲକ୍ଷ ଲକ୍ଷ ଲୋକଙ୍କୁ ରାଷ୍ଟ୍ର ର୍ନିମାଣରେ ଯୋଗଦାନ କରିବାକୁ ପ୍ରେରଣା ଦେଇଥିଲେ । ତାଙ୍କୁ ଗଣତାନ୍ତ୍ରିକ ଆଦର୍ଶର ମଶାଲ ଭାବରେ ସର୍ବଦା ସ୍ମରଣ କରାଯିବ ।”
ଭାରତର ନୂତନ ରାଷ୍ଟ୍ରପତି ରୂପେ ନିର୍ବାଚିତ ଶ୍ରୀ ରାମ ନାଥ କୋବିନ୍ଦଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଭାରତର ରାଷ୍ଟ୍ରପତି ରୂପେ ନବନିର୍ବାଚିତ ଶ୍ରୀ ରାମ ନାଥ କୋବିନ୍ଦଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଭାରତର ନୂତନ ରାଷ୍ଟ୍ରପତି ରୂପେ ନିର୍ବାଚିତ ଶ୍ରୀ ରାମ ନାଥ କୋବିନ୍ଦଙ୍କୁ ଅଭିନନ୍ଦନ! ଫଳପ୍ରସୂ ଏବଂ ପ୍ରେରଣାଦାୟୀ କାର୍ଯ୍ୟକାଳ ପାଇଁ ଶୁଭକାମନା । ଶ୍ରୀ ରାମ ନାଥ କୋବିନ୍ଦଙ୍କୁ ସାଂସଦମାନଙ୍କ ତରଫରୁ ଏବଂ ବିଭିନ୍ନ ରାଜ୍ୟରୁ ବିପୁଳ ସମର୍ଥନ ମିଳିଥିବାରୁ ମୁଁ ଖୁବ ଆନନ୍ଦିତ । ଇଲେକ୍ଟୋରାଲ କଲେଜର ସଦସ୍ୟ ସାଥୀମାନଙ୍କୁ ଧନ୍ୟବାଦ ଜଣାଉଛି । ମୁଁ ମଧ୍ୟ ଶ୍ରୀମତୀ ମୀରା କୁମାରଙ୍କୁ ଅଶେଷ ଅଭିନନ୍ଦନ ଜଣାଉଛି ଏବଂ ଆମେ ତାଙ୍କ ପାଇଁ ଖୁବ ଗୌରାବନ୍ଵିତ, ଯିଏକି ଉଚ୍ଚ ଗଣତାନ୍ତ୍ରିକ ଭାବନା, ଉତ୍ସାହ ଓ ମୂଲ୍ୟବୋଧକୁ ପାଥେୟ କରି ରାଷ୍ଟ୍ରପତି ନିର୍ବାଚନ ଅଭିଯାନରେ ସାମିଲ ହୋଇଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜୁଲାଇ ୮ ତାରିଖରେ ପ୍ରଥମ ଅରୁଣ ଜେଟଲୀ ସ୍ମାରକୀ ବକ୍ତୃକ୍ତାମାଳାରେ ଯୋଗଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୮ ଜୁଲାଇ ୨୦୨୨ ସଂଧ୍ୟା ୬.୩୦ରେ ନୂଆଦିଲ୍ଲୀର ବିଜ୍ଞାନ ଭବନ ଠାରେ ଆୟୋଜିତ ପ୍ରଥମ ଅରୁଣ ଜେଟଲୀ ସ୍ମାରକୀ ବକ୍ତୃକ୍ତାମାଳା (ଏଜେଏମ୍‍ଏଲ୍‍) ରେ ଯୋଗଦେବେ । ଏହି ଅବସରରେ ପ୍ରଧାନମନ୍ତ୍ରୀ ମଧ୍ୟ ସମାବେଶକୁ ସମ୍ବୋଧିତ କରିବେ । ପ୍ରଥମ ଏଜେଏମ୍‍ଏଲରେ ମୁଖ୍ୟ ବକ୍ତବ୍ୟରେ ସିଙ୍ଗାପୁର ସରକାରଙ୍କ ବରିଷ୍ଠ ମନ୍ତ୍ରୀ ଶ୍ରୀ ଥର୍ମାନ୍ ଶାନମୁଗରାତନମ୍ ‘ଅର୍ନ୍ତଭୁକ୍ତ ମାଧ୍ୟମରେ ଅଭିବୃଦ୍ଧି, ଅଭିବୃଦ୍ଧି ମାଧ୍ୟମରେ ଅନ୍ତର୍ଭୂକ୍ତତା’ ଉପରେ ବକ୍ତୃକ୍ତା ପ୍ରଦାନ କରିବେ । ଏହି ବକ୍ତୃକ୍ତା ପରେ ଶ୍ରୀ ମାଥିଆସ୍ କୋରମାନ୍ (ଓଇସିଡି ମହାସଚିବ) ଏବଂ ଶ୍ରୀ ଅରବିନ୍ଦ ପାନଗାରିଆ (ପ୍ରଫେସର, କଲମ୍ବିଆ ବିଶ୍ୱବିଦ୍ୟାଳୟ)ଙ୍କ ଦ୍ୱାରା ଏକ ପ୍ୟାନେଲ୍ ଆଲୋଚନା ହେବ । ଅର୍ଥ ମନ୍ତ୍ରଣାଳୟର ଅଥନୈତିକ ବ୍ୟାପାର ବିଭାଗ ଶ୍ରୀ ଅରୁଣ ଜେଟଲୀଙ୍କ ଦେଶ ପାଇଁ ଅମୂଲ୍ୟ ଅବଦାନକୁ ସମ୍ମାନ ଜଣାଇ ପ୍ରଥମ "ଅରୁଣ ଜେଟଲୀ ସ୍ମାରକୀ ବକ୍ତୃକ୍ତାମାଳା” ଆୟୋଜନ କରିଛି । ଜୁଲାଇ ୮ ରୁ ୧୦ ତାରିଖ ପର୍ଯ୍ୟନ୍ତ ତିନି ଦିନିଆ କାର୍ଯ୍ୟକ୍ରମ ଆୟୋଜିତ ହେଉଥିବା କୌଟିଲ୍ୟ ଅର୍ଥନୈତିକ ସମ୍ମିଳନୀ (କେଇସି) ରେ ଅଂଶଗ୍ରହଣ କରୁଥିବା ପ୍ରତିନିଧୀଙ୍କ ସହ ପ୍ରଧାନମନ୍ତ୍ରୀ ମଧ୍ୟ ଆଲୋଚନା କରିବେ । ପ୍ରଧାନମନ୍ତ୍ରୀ ଯେଉଁ ପ୍ରସିଦ୍ଧ ଅର୍ଥନୀତିଜ୍ଞମାନଙ୍କୁ ଭେଟିବେ, ସେମାନଙ୍କ ମଧ୍ୟରେ ଜନ ହପକିନ୍ସ ବିଶ୍ୱବିଦ୍ୟାଳୟର ଶ୍ରୀମତୀ ଆନେ କ୍ରୁଗର, ଲଣ୍ଡନ ସ୍କୁଲ ଅଫ ଇକୋନୋମିକ୍ସର ଶ୍ରୀ ନିକୋଲାସ୍ ଷ୍ଟର୍ନ, ହାର୍ଭାର୍ଡ କେନେଡି ସ୍କୁଲର ଶ୍ରୀ ରବର୍ଟ ଲରେନ୍ସ, ଆଇଏମ୍‍ଏଫ୍‍ର ପୂର୍ବତନ କାର୍ଯ୍ୟର୍ନିବାହୀ ପରିଚାଳନା ନିର୍ଦ୍ଦେଶକ, ଶ୍ରୀ ଜନ୍ ଲିପ୍‍ସ୍କି, ଅନ୍ୟମାନଙ୍କ ମଧ୍ୟରେ ବିଶ୍ୱ ବ୍ୟାଙ୍କର ଭାରତୀୟ ନିର୍ଦ୍ଦେଶକ ଶ୍ରୀ ଜୁନାଦ ଅହମ୍ମଦ ରହିଛନ୍ତି । ଅର୍ଥ ମନ୍ତ୍ରଣାଳୟର ସହଯୋଗରେ ଅର୍ଥନୈତିକ ଅଭିବୃଦ୍ଧି ପ୍ରତିଷ୍ଠାନ ଦ୍ୱାରା କେଇସି ଆୟୋଜିତ ହେଉଛି ।
ପ୍ରଧାନମନ୍ତ୍ରୀ ଭୋପାଳରେ ପୁନଃ ବିକଶିତ ରାଣୀ କମଳାପତି ରେଳ ଷ୍ଟେସନକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୧୫ତାରିଖରେ ତାଙ୍କର ମଧ୍ୟପ୍ରଦେଶ ଗସ୍ତ ସମୟରେ ପୁନଃ ବିକଶିତ ରାଣୀ କମଳାପତି ରେଳ ଷ୍ଟେସନର ଉଦଘାଟନ କରିବେ । ପୁନଃ ବିକଶିତ ରାଣୀ କମଳାପତି ରେଳ ଷ୍ଟେସନ ଯାହାକି ଗୋଣ୍ଡ ରାଜ୍ୟର ସାହସୀ ତଥା ର୍ନିଭୀକ ରାଣୀ କମଳାପତିଙ୍କ ନାମରେ ନାମିତ, ମଧ୍ୟପ୍ରଦେଶରେ ତାହା ପ୍ରଥମ ବିଶ୍ୱସ୍ତରୀୟ ରେଳ ଷ୍ଟେସନ ଅଟେ । ସରକାରୀ ଘରୋଇ ସହଭାଗିତା (ପିପିପି) ମୋଡ୍‌ରେ ପୁନଃ ବିକଶିତ ଏହି ଷ୍ଟେସନକୁ ଅତ୍ୟାଧୁନିକ ବିଶ୍ୱ ସ୍ତରୀୟ ସୁବିଧା ସହିତ ପରିବେଶ ଅନୁକୂଳ କୋଠା ଭାବରେ ଡିଜାଇନ୍ କରାଯାଇଛି ଯାହା ଭିନ୍ନକ୍ଷମମାନଙ୍କ ପାଇଁ ଯାତାୟତର ସହଜତାକୁ ମଧ୍ୟ ବିଚାରକୁ ନେଇଛି । ଏହି ଷ୍ଟେସନ୍ ମଧ୍ୟ ସମନ୍ୱିତ ବହୁମୁଖୀ ପରିବହନ ପାଇଁ ଏକ ହବ୍ ଭାବରେ ବିକଶିତ ହୋଇଛି । ଏହି କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ମଧ୍ୟପ୍ରଦେଶରେ ରେଳବାଇର ଏକାଧିକ ପଦକ୍ଷେପକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିବେ । ସେଥି ମଧ୍ୟରେ ଉଜ୍ଜୟନୀ–ଫତେହାବାଦ ଚନ୍ଦ୍ରମୋତିଗଞ୍ଜ ବ୍ରଡ ଗଜ ସେକ୍ସନରେ ରେଳ ଗଜ ପରିବର୍ତ୍ତନ ଓ ବିଦ୍ୟୁତୀକରଣ, ଭୋପାଳ–ବରଖେରା ସେକ୍ସନର ତୃତୀୟ ଲାଇନ୍‍, ମାଥେଲା–ନିମାର ଖେରୀ ବ୍ରଡ ଗଜ ସେକ୍ସନର ଗଜ ପରିବର୍ତ୍ତନ ଏବଂ ବିଦ୍ୟୁତୀକରଣ ଏବଂ ଗୁନା–ଗ୍ୱାଲିଅର ସେକ୍ସନର ବିଦ୍ୟୁତୀକରଣ ଆଦି ରହିଛି । ପ୍ରଧାମନ୍ତ୍ରୀ ଆହୁରି ମଧ୍ୟ ଉଜ୍ଜୟନୀ–ଇନ୍ଦୋର ଏବଂ ଇନ୍ଦୋର–ଉଜ୍ଜୟନୀ ମଧ୍ୟରେ ଦୁଇଟି ନୂଆ ମେମୋ ଟ୍ରେନର ଚଳାଚଳକୁ ପତାକା ଦେଖାଇ ଶୁଭାରମ୍ଭ କରିବେ ।
ପ୍ରଧାନମନ୍ତ୍ରୀଙ୍କ ଆସନ୍ତା ଜୁନ ୧୭ ଓ ୧୮ ଦୁଇଦିନ ଗୁଜରାଟ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଜୁନ ୧୭ ଓ ୧୮ ଦୁଇଦିନ ଧରି ଗୁଜରାଟ ଗସ୍ତ କରିବେ । ଜୁନ ୧୮ ତାରିଖ ପୂର୍ବାହ୍ନ ପ୍ରାୟ ୯.୧୫ ମିନିଟରେ ପ୍ରଧାନମନ୍ତ୍ରୀ ପାଭଗଡ଼ ପାହାଡ଼ରେ ପୁନଃନିର୍ମିତ ଶ୍ରୀ କାଳିକା ମାତା ମନ୍ଦିର ଦର୍ଶନ କରି ଏହାର ଉଦଘାଟନ କରିବେ । ପରେ ପରେ ପ୍ରାୟ ସାଢ଼େ ଏଗାରଟା ବେଳେ ସେ ଭିରାସତ ଭ୍ୟାନ ପରିଦର୍ଶନ କରିବେ । ପରେ ଦିନ ପ୍ରାୟ ସାଢ଼େ ବାରଟା ବେଳେ ସେ ଭଦୋଦରା ଠାରେ ଗୁଜରାର ବିକାଶ ଅଭିଯାନରେ ଅଂଶଗ୍ରହଣ କରି ସେଠାରେ ପ୍ରାୟ ୨୧ ହଜାର କୋଟିରୁ ଊଦ୍ଧ୍ୱର୍ ଟଙ୍କା ମୂଲ୍ୟର ପ୍ରକଳ୍ପ ଉଦଘାଟନ ଓ ଶିଳାନ୍ୟାସ କରିବେ । ଗୁଜରାଟ ଗୌରବ ଅଭିଯାନ ଭଦୋଦରାର ଗୁଜରାଟ ଗୌରବ ଅଭିଯାନରେ ସରକାରଙ୍କ ବିଭିନ୍ନ ଯୋଜନାର ହିତାଧିକାରୀମାନେ ଅଂଶ ଗ୍ରହଣ କରିବେ । ପ୍ରଧାନମନ୍ତ୍ରୀ ୧୬ ହଜାର କୋଟି ଟଙ୍କାରୁ ଊଦ୍ଧ୍ୱର୍ ରେଳ ପ୍ରକଳ୍ପ ଶିଳାନ୍ୟାସ କରିବେ ଓ ଦେଶ ଉଦେଶ୍ୟରେ ଉତ୍ସର୍ଗ କରିବେ । ଏଥିମଧ୍ୟରେ ୩୫୭ କିଲୋମିଟର ଦୀର୍ଘ ନିଉ ପାଲାନପୁର – ମଦର ସେକ୍ସନର ଉତ୍ସର୍ଗୀକୃତ ମାଲବାହୀ କରିଡ଼ର, ୧୬୬ କିଲୋମିଟର ଦୀର୍ଘ ଅହମ୍ମଦାବାଦ – ବୋଟାଜ ସେକ୍ସନର ରେଳପଥ ପ୍ରଶସ୍ତିକରଣ, ୮୧ କିଲୋମିଟର ଦୀର୍ଘ ପାଲାନପୁର-ମିଥା ସେକ୍ସନର ବିଦୁତକରଣ ଇତ୍ୟାଦି ରହିଛି । ପ୍ରଧାନମନ୍ତ୍ରୀ ମଧ୍ୟ ସୁରତ, ଉଦାନା, ସୋମନାଥ ଓ ସାବରମତି ଷ୍ଟେସନର ପୁନର୍ବିନ୍ୟାସ କାର୍ଯ୍ୟର ଶିଳାନ୍ୟାସ ସହ ରେଳ ସେକ୍ଟରର ଆଉ ଏକ କେତେକ ପ୍ରକଳ୍ପର ମଧ୍ୟ ଶିଳାନ୍ୟାସ କରିବେ । ଏହି ପ୍ରକଳ୍ପଗୁଡ଼ିକ ଯୋଗୁଁ ବିଭିନ୍ନ ବ୍ୟବସ୍ଥାଗତ ଖର୍ଚ୍ଚ ହ୍ରାସ ପାଇବା ସହ ସେ ଅଞ୍ଚଳର କୃଷି ଓ ଶିଳ୍ପ କ୍ଷେତ୍ରର ବିକାଶ ଘଟିବ । ଏହାଦ୍ୱାରା ସେ ଅଞ୍ଚଳର ସଂଯୋଗୀକରଣ ବୃଦ୍ଧି ପାଇବା ସହ ଯାତ୍ରା ସୁବିଧାରେ ମଧ୍ୟ ଉନ୍ନତି ଘଟିବ। ପ୍ରଧାନମନ୍ତ୍ରୀ ଆବାସ ଯୋଜନା ଅଧିନରେ ମୋଟ ୧.୩୮ ଲକ୍ଷ ଘର ପ୍ରଧାନମନ୍ତ୍ରୀ ଦ୍ୱାରା ସମର୍ପିତ ହେବ । ସେଥିରୁ ୧,୮ଠଠ କୋଟି ଟଙ୍କାର ଘର ସହରାଞ୍ଚଳରେ ଥିବାବେଳେ ୧,୫୩ଠ କୋଟି ଘର ଗ୍ରାମାଞ୍ଚଳରେ ରହିଛି । ଏଥିସହ ପ୍ରାୟ ୩୧ଠ କୋଟି ଟଙ୍କା ବ୍ୟୟରେ ପ୍ରାୟ ୩ଠଠଠ ଘର ଖତ୍ ମହୁରତ ମଧ୍ୟ କରାଯିବ । ଏହି କାର୍ଯ୍ୟକ୍ରମ ଅଧିନରେ ପ୍ରଧାନମନ୍ତ୍ରୀ ଖେଡ଼ା, ଆନନ୍ଦ, ଭଦୋଦରା, ଛୋଟା ଉଦୟପୁର ଓ ପଞ୍ଚ ମହଲରେ ୬୮ଠ କୋଟି ଟଙ୍କାରୁ ଅଧିକ ବ୍ୟୟରେ ଅନେକ ପ୍ରକଳ୍ପକୁ ଉତ୍ସର୍ଗ ଓ ଶିଳାନ୍ୟାସ କରିବେ । ଏହା ସେହି ଅଞ୍ଚଳର ଜୀବନଧାରଣ ମାନରେ ଉନ୍ନତି ଆଣିବ । ପ୍ରଧାନମନ୍ତ୍ରୀ ମଧ୍ୟ ଗୁଜରାଟର ଦାବୋହୀ ତାଲୁକରେ କୁଣ୍ଢେଲା ଗ୍ରାମରେ ଗୁଜରାଟ କେନ୍ଦ୍ରୀୟ ବିଶ୍ୱବିଦ୍ୟାଳୟର ଶିଳାନ୍ୟାସ କରିବେ । ଭଦୋଦରା ଠାରୁ ୨ଠ କିଲୋମିଟର ଦୂରରେ ଅବସ୍ଥିତ ଏହି ବିଶ୍ୱବିଦ୍ୟାଳୟ ପ୍ରାୟ ୪୨୫ କୋଟି ଟଙ୍କା ବ୍ୟୟରେ ନିର୍ମିତ ହେବା ସହ ୨୫ଠଠରୁ ଅଧିକ ଛାତ୍ରଛାତ୍ରୀଙ୍କ ଉଚ୍ଚଶିକ୍ଷା ନିମନ୍ତେ ସହାୟକ ହେବ । ମାଆ ଓ ଶିଶୁ ସ୍ୱାସ୍ଥ୍ୟ ଉନ୍ନତି ଲକ୍ଷ୍ୟରେ ପ୍ରଧାନମନ୍ତ୍ରୀ ପ୍ରାୟ ଆଠ ଶହ କୋଟି ବ୍ୟୟ ଅଟକଳରେ ମୁଖ୍ୟମନ୍ତ୍ରୀ ମାତୃଶକ୍ତି ଯୋଜନାରେ ଶୁଭାରମ୍ଭ କରିବେ । ଏହି ଯୋଜନା ଅଧିନରେ ଗର୍ଭବତୀ ଓ ଶିଶୁକୁ ସ୍ତନ୍ୟପାନ କରାଉଥିବା ମାଆମାନେ ପ୍ରତି ମାସକୁ ଅଙ୍ଗନବାଡ଼ି କେନ୍ଦ୍ରରୁ ବିନା ମୂଲ୍ୟରେ ୨ କେଜି ବୁଟ, ଏକ କେଜି ମସୁର ଡାଲି ଓ ଏକ କେଜି ଖାଇବା ତେଲ ପାଇବେ । ପ୍ରଧାନମନ୍ତ୍ରୀ ମଧ୍ୟ ପୋଷଣ ଶୁଦ୍ଧ ଯୋଜନା ବାବଦକୁ ୧୨ଠ କୋଟି ଟଙ୍କା ସହାୟତା ବଣ୍ଟନ କରିବେ । ଏହା ଏବେ ରାଜ୍ୟର ଆଦିବାସୀ ହିତାଧିକାରୀମାନଙ୍କୁ ସମ୍ପ୍ରସାରିତ ହୋଇଛି । ଆଦିବାସୀ ଅଧୁ୍ୟଷିତ ଜିଲ୍ଲାଗୁଡ଼ିକରେ କାଲସିୟମ ଓ ଲୌହ ବଟିକା ବଣ୍ଟନ ସହ ପୌଷ୍ଟିକତା ସଚେତନତା ସୃଷ୍ଟିରୁ ଗର୍ଭବତୀ ଓ ସ୍ତନ୍ୟପାନ କରାଉଥିବା ମାଆମାନଙ୍କ କ୍ଷେତ୍ରରେ ଉନ୍ନତି ଦେଖାଯିବା ପରେ ଏହି ପଦକ୍ଷେପ ନିଆଯାଉଛି । ଶ୍ରୀ କାଳିକ ମାତାଙ୍କ ମନ୍ଦିରରେ ପ୍ରଧାନମନ୍ତ୍ରୀ ପାଭଗଡ଼ ପାହାଡ଼ ଉପରେ ଥିବା ଶ୍ରୀ କାଳୀକ ମାତାଙ୍କ ପୁନଃବିକଶିତ ମନ୍ଦିରକୁ ପ୍ରଧାନମନ୍ତ୍ରୀ ଉଦଘାଟନ କରିବେ । ଏହା ସେ ଅଞ୍ଚଳର ସବୁଠାରୁ ପୁରୁଣା ମନ୍ଦିର ଓ ଏଠାକୁ ବହୁ ଦର୍ଶନାର୍ଥୀ ଆସିଥାନ୍ତି । ମନ୍ଦିରରେ ପୁନର୍ବିନ୍ୟାସ ଦୁଇଟି ପର୍ଯ୍ୟାୟରେ କରାଯାଇଛି । ପ୍ରଥମ ପର୍ଯ୍ୟାୟ ପୁନର୍ବିନ୍ୟାସ ଉଦଘାଟନ ପ୍ରଧାନମନ୍ତ୍ରୀଙ୍କ ଦ୍ୱାରା ଚଳିତ ବର୍ଷ ଏପ୍ରିଲ ମାସରେ କରାଯାଇଛି, ଦ୍ୱିତୀୟ ପର୍ଯ୍ୟାୟ ପୁନଃର୍ବିନ୍ୟାସ ଯାହାକୁ ପ୍ରଧାନମନ୍ତ୍ରୀ ଉଦଘାଟନ କରିବେ ଏହାର ଶିଳାନ୍ୟାସ ପ୍ରଧାନମନ୍ତ୍ରୀଙ୍କ ଦ୍ୱାରା ୨ଠ୧୭ ମସିହାରେ କରାଯାଇଥିଲା । ଏଥିମଧ୍ୟରେ ମନ୍ଦିର ମୂଳଦୁଆ, ପରସ୍ପର ତିନିଟି ପର୍ଯ୍ୟାୟରେ ହୋଇଛି । ଏହାଛଡ଼ା ରାସ୍ତା ଆଲୋକ ଓ ସିସିଟିଭି ଇତ୍ୟାଦିର ମଧ୍ୟ ବ୍ୟବସ୍ଥା କରାଯାଇଛି ।
ଆଇଏନଏସଭି ତାରିଣୀର ନାବିକ ଦଳକୁ ଭେଟିଲେ ପ୍ରଧାନମନ୍ତ୍ରୀ

ଆଇଏନଏସଭି ତାରିଣୀ ଜାହାଜରେ ସଫଳତା ପୂର୍ବକ ପୃଥିବୀ ପରିକ୍ରମା କରିସାରିଥିବା ଭାରତୀୟ ନୌସେନାର 6 ଜଣ ମହିଳା ଅଧିକାରୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ନାବିକ ସାଗର ପରିକ୍ରମା ନାମକ ଏହି ଅଭିଯାନ ଥିଲା ଭାରତର ପ୍ରଥମ ବିଶ୍ୱ ସାଗର ପରିକ୍ରମା ଯେଉଁଥିରେ କେବଳ ମହିଳାମାନେ ସାମିଲ ହୋଇଥିଲେ । ଆଲୋଚନା କାଳରେ ନାବିକ ଦଳର ସଦସ୍ୟମାନେ ସେମାନଙ୍କ ଅଭିଯାନର ବିଭିନ୍ନ ଦିଗ, ସେମାନଙ୍କ ପ୍ରସ୍ତୁତି, ତାଲିମ ଏବଂ ଯାତ୍ରା ସମୟରେ ଅଭିଜ୍ଞତା ସମ୍ପର୍କରେ ଏକ ଉପସ୍ଥାପନା କରିଥିଲେ । ଅଭିଯାନର ସଫଳତା ପାଇଁ ପ୍ରଧାନମନ୍ତ୍ରୀ ନାବିକ ଦଳକୁ ଅଭିନନ୍ଦନ ଜଣାଇଥିଲେ । ଯାତ୍ରା ସମୟର ସେମାନଙ୍କ ଅଭିନବ ଅଭିଜ୍ଞତା ସମ୍ପର୍କରେ ଲେଖିବା ଏବଂ ଅନ୍ୟମାନଙ୍କୁ ଜଣାଇବା ଲାଗି ପ୍ରଧାନମନ୍ତ୍ରୀ ସେମାନଙ୍କୁ ଉତ୍ସାହିତ କରିଥିଲେ । ନୌସେନା ମୁଖ୍ୟ ଆଡମିରାଲ ସୁନୀଲ ଲାନବା ଏହି ଅବସରରେ ଉପସ୍ଥିତ ଥିଲେ । ଲେଫ୍ଟନାଣ୍ଟ କମାଣ୍ଡର ବର୍ତ୍ତିକା ଜୋଶୀଙ୍କ ନେତୃତ୍ୱରେ ପରିଚାଳିତ ଏହି ନୌ-ଅଭିଯାତ୍ରୀ ଦଳରେ ନାବିକ ଭାବେ ଲେଫ୍ଟନାଣ୍ଟ କମାଣ୍ଡର ପ୍ରତିଭା ଜାମୱାଲ, ପି. ସ୍ୱାତୀ, ଏବଂ ଲେଫ୍ଟନାଣ୍ଟ ଏସ ବିଜୟା ଦେବୀ, ବି ଐଶ୍ୱର୍ଯ୍ୟା ଏବଂ ପାୟଲ ଗୁପ୍ତା ପ୍ରମୁଖ ସାମିଲ ହୋଇଥିଲେ ।
ବ୍ୟାଡମିଣ୍ଟନ ଖେଳାଳି ଶ୍ରୀ ନନ୍ଦୁ ନାଟେକରଙ୍କ ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ

ବ୍ୟାଡମିଣ୍ଟନ ଖେଳାଳି ଶ୍ରୀ ନନ୍ଦୁ ନାଟେକରଙ୍କ ମୃତ୍ୟୁରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି, “ଭାରତର ଖେଳ ଇତିହାସରେ ଶ୍ରୀ ନନ୍ଦୁ ନାଟେକରଙ୍କ ସ୍ୱତନ୍ତ୍ର ସ୍ଥାନ ରହିଛି । ସେ ଜଣେ ଉତ୍କୃଷ୍ଟ ବ୍ୟାଡମିଣ୍ଟନ ଖେଳାଳି ଓ ମହାନ କୋଚ ଥିଲେ । ଉଦୀୟମାନ କ୍ରୀଡାବିତଙ୍କ ପାଇଁ ତାଙ୍କ ସଫଳତା ପ୍ରେରଣାଦାୟୀ ହୋଇ ରହିବ । ତାଙ୍କ ମୃତ୍ୟୁରେ ଦୁଃଖିତ । ଦୁଃଖର ଏହି ମୂହୁର୍ତ୍ତରେ ତାଙ୍କ ପରିବାର ଓ ପ୍ରିୟଜନଙ୍କ ସହିତ ରହିଛି । ଓମ ଶାନ୍ତି ।”
ଅଗଷ୍ଟ ୨ରେ ଡିଜିଟାଲ ପେମେଣ୍ଟ ସଲ୍ୟୁସନ ଇ-ରୁପି ଲଂଚ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୨, ୨୦୨୧ରେ ଭିଡିଓ କନଫରେନ୍ସିଂ ମାଧ୍ୟମରେ ବ୍ୟକ୍ତି ଓ ଉଦ୍ଦେଶ୍ୟ ନିର୍ଦ୍ଦିଷ୍ଟ ଡିଜିଟାଲ ପେମେଣ୍ଟ ସଲ୍ୟୁସନ ଇ-ରୁପି ଲଂଚ କରିବେ । ପ୍ରଧାନମନ୍ତ୍ରୀ ସବୁବେଳେ ଡିଜିଟାଲ ଉପକ୍ରମଗୁଡିକୁ ସମର୍ଥନ କରିଥାନ୍ତି । ସରକାରୀ ସୁବିଧା ହିତାଧିକାରୀମାନଙ୍କ ନିକଟରେ ଲକ୍ଷିତ ଭାବେ ଓ ବାଟମାରଣା ନହୋଇ ପହଞ୍ଚୁଛି ବୋଲି ନିଶ୍ଚିତ କରିବା ପାଇଁ ବିଗତ କିଛି ବର୍ଷରେ କିଛି କାର୍ଯ୍ୟକ୍ରମ ଆରମ୍ଭ କରାଯାଇଛି । ଏହି ନିଆରା ସୁବିଧା ଅନୁଯାୟୀ ସରକାର ଓ ହିତାଧିକାରୀଙ୍କ ମଧ୍ୟରେ ନିର୍ଦ୍ଦିଷ୍ଟ କିଛି ଟଟ ପଏଣ୍ଟ ରହିଛି । ଇଲେକ୍ଟ୍ରୋନିକ ଭାଉଚର ଅବଧାରଣା ସୁଶାସନ ଦୃଷ୍ଟିକୋଣକୁ ଆଗେଇ ନେବ । ଇ-ରୁପି ସମ୍ପର୍କରେ ଇ-ରୁପି ଡିଜିଟାଲ ପେମେଣ୍ଟର ଏକ ନଗଦବିହୀନ ଓ ସମ୍ପର୍କମୁକ୍ତ ମାଧ୍ୟମ । ଏହା ଏକ କ୍ୟୁଆର କୋଡ କିମ୍ବା ଏମଏମଏସ ଷ୍ଟ୍ରିଙ୍ଗ ଆଧାରିତ ଇ-ଭାଉଚର, ଯାହା ହିତାଧିକାରୀଙ୍କ ମୋବାଇଲରେ ପହଞ୍ଚିଥାଏ । ଏହି ଅବାଧ ଏକକାଳୀନ ଦେୟପଇଠ ବ୍ୟବସ୍ଥାର ବ୍ୟବହାରକାରୀ ଭାଉଚରକୁ କାର୍ଡ ବ୍ୟବହାର ନକରି ଡିଜିଟାଲ ପେମେଣ୍ଟ ଆପ୍ କିମ୍ବା ଇଣ୍ଟରନେଟ ବ୍ୟାଙ୍କିଙ୍ଗ ମାଧ୍ୟମରେ ସେବା ପ୍ରଦାନକାରୀଙ୍କ ନିକଟରେ ରିଡିମ କରିପାରିବେ । ନ୍ୟାସନାଲ ପେମେଣ୍ଟସ କର୍ପୋରେସନ ଅଫ ଇଣ୍ଡିଆ ନିଜ ୟୁପିଆଇ ପ୍ଲାଟଫର୍ମରେ ବିତ୍ତୀୟ ସେବା ବିଭାଗ, ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରାଳୟ ଓ ଜାତୀୟ ସ୍ୱାସ୍ଥ୍ୟ କର୍ତ୍ତୃପକ୍ଷଙ୍କ ସହଯୋଗରେ ଏହା ବିକଶିତ ହୋଇଛି । କୌଣସି ଫିଜିକାଲ ଇଣ୍ଟରଫେସ ବିନା ଡିଜିଟାଲ ଶୈଳୀରେ ହିତାଧିକାରୀ ଓ ସେବାପ୍ରଦାନକାରୀଙ୍କ ସହ ସେବାର ପ୍ରାୟୋଜକଙ୍କ ସହ ଯୋଡିଥାଏ । ନେଣଦେଣ ସରିବା ପରେ ଏହା ସେବା ପ୍ରଦାନକାରୀଙ୍କୁ ଦେୟ ପଇଠ ସୁନିଶ୍ଚିତ କରିବ । ପ୍ରି-ପେଡ ହୋଇଥିବାରୁ ମଧ୍ୟସ୍ଥିଙ୍କ ହସ୍ତକ୍ଷେପ ବିନା ସେବାପ୍ରଦାନକାରୀଙ୍କୁ ଠିକ୍ ସମୟରେ ଦେୟ ପଇଠ ସମ୍ଭବ ହୋଇପାରିବ । ବାଟମାରଣା ମୁକ୍ତ କଲ୍ୟାଣକାରୀ ସେବା ପ୍ରଦାନ ସୁନିଶ୍ଚିତ କରିବା ଦିଗରେ ଏହା ଏକ ବୈପ୍ଳବିକ ଉପକ୍ରମ ହେବ ବୋଲି ଆଶା ରହିଛି । ଏହାର ବ୍ୟବହାର ମା ଓ ଶିଶୁ କଲ୍ୟାଣ ଯୋଜନା ଅନ୍ତର୍ଗତ ଔଷଧ ଓ ପୋଷଣ ସହାୟତା ପ୍ରଦାନ, ଟିବି ନିର୍ମୂଳ କାର୍ଯ୍ୟକ୍ରମ, ଆୟୁଷ୍ମାନ ଭାରତ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା ଭଳି ଯୋଜନା ଅନ୍ତର୍ଗତ ଔଷଧ ଓ ନିଦାନ, ସାର ସବସିଡି ପ୍ରଦାନ ଯୋଜନା ଭଳି ସେବା ଉପଲବ୍ଧ କରାଯାଇପାରିବ । ଏପିରିକି ବେସରକାରୀ କ୍ଷେତ୍ରଗୁଡିକ ମଧ୍ୟ ନିଜ କର୍ମଚାରୀ କଲ୍ୟାଣ ଓ କର୍ପୋରେଟ ସାମାଜିକ ଦାୟିତ୍ୱ କାର୍ଯ୍ୟକ୍ରମ ଅନ୍ତର୍ଗତ ଏହି ଡିଜିଟାଲ ଭାଉଚର ଉପଯୋଗ କରିପାରିବେ ।